google/wiki40b huggingface dataset:
Norsk Topphåndball

Norsk Topphåndball (NTH) er en interesseorganisasjon som består av de håndballklubbene som spiller i Eliteserien Kvinner og Eliteserien Menn. Det vil si de 12 beste damelagene og de 12 beste herrelagene i Norge.

Målsetninger

Norsk Topphåndball har besluttet fire felles målsetninger de vil fokusere på:
1.     Organisasjon
Veldrevne klubber
Klubbene fremstår profesjonelt i måten de løser sine administrative, økonomiske, markedsmessige og sportslige oppgaver.  
2. Marked/Salg
Omsetning
Klubbene skal til enhver tid ha bærekraftig omsetning og sunn økonomi.
3.     Arrangement
Fyll hallene
Klubbene utvikler arrangement for alle målgrupper, og posisjonere Eliteserien som den foretrukne idrettsunderholdningen i hall, og gjennom dette bidrar til økt tilskuerantall, økt medieoppmerksomhet og høyere markedsverdi.
4.     Sport
Norske klubber på internasjonalt nivå
Klubbene bidrar til å utvikle norsk håndball slik at flere lag hevder seg i europeisk sammenheng.
Flommen i Tabasco 2007

Flommen i Tabasco i Mexico i oktober og november 2007 forårsaket store materielle skader. Flommen startet etter en uke med kraftig nedbør i Tabasco. Den kraftige nedbøren i kombinasjon med økning i vannstanden i Mexicogulfen var årsak til at elver gikk over sine bredder. Over en million mennesker ble påvirket. 70 til 80 prosent av delstaten stod under vann og man regner med at nesten 100 prosent av avlingene kan ha gått tapt. I tillegg ble 32 av Chiapas' kommuner kraftig berørt. Ifølge Mexicos president, Felipe Calderón, er dette den verste naturkatastrofen i landet på 50 år.
Hepingli

Hepingli (forenklet kinesisk: 和平里, tradisjonell kinesisk:和平里, pinyin: Hépínglĭ) er et stort subdistrikt i Beijing i Kina. Det ligger i byens nordøstlige deler mellom Annen ringvei og nordlige del av Tredje ringvei. Subdistriktet avgrenses mot vest av Andingmen Waidajie og i øst av Hepingli Dongjie. Mesteparten ligger i bydistriktet Chaoyang, men den sørligste delen rundt Jordens tempel er i Dongcheng.
De fleste boligblokkene er bygd i 1950- og 1960-årene.
Navnet Heplingli, som betyr «fredelig plass», ble gitt i 1952 under Asia and Pacific Rim Peace Conference som ble holdt i Beijing.
Chmod

chmod er et dataprogram til å endre filers rettigheter i et Unix-filsystem (av engelsk change mode). Det er et av standardprogrammene i Unix-liknende operativsystemer. Merk at "fil" i Unix-sammenheng betyr en vilkårlig node i mappehierarkiet, for eksempel en mappe eller en vanlig fil. Mange programmeringsspråk har funksjoner som gjør det samme som chmod-programmet, og som typisk også heter chmod.

Eksempler

Sett fast gruppe på "mappe1" og "mappe2" og gjør den skrivbar for bruker og gruppe og lesbar for alle:

chmod 2775 mappe1 mappe2
Gjør "fil1" og "fil2" lesbare og skrivbare (men ikke kjørbare) for alle:

chmod 666 fil1 fil2
Gjør "øvremappe" og alle dens filer (og mapper) i alle undermapper lesbare, og skrivbare for eier:

chmod -R a+r,u+w øvremappe
Fjern alle rettigheter for gruppe og andre til "fil1" og "mappe1" (slik at bare rettigheter for bruker gjenstår):

chmod go-rwx fil1 mappe1
Gjør kun mapper kjørbare, også i alle undermapper:

find øvremappe -type d -exec chmod a+x {} \;
Elektroniske mottiltak

Elektronisk jamming

Jamming av samband går ut på å overdøve en radiomottaker med et sterkere signal enn det signalet som mottakeren prøver å motta. Sambandet mellom sender og mottaker kan derved brytes, og man svekker fiendens muligheter til å lede sine styrker.
Fenomenet kan også oppstå tilfeldig ved at to radiosendere sender på samme frekvens i et område hvor en mottaker er i stand til å høre begge sendestasjonene. Dette skjer særlig i frekvensbånd hvor radiobølgene følger jordkrumningen - fra de laveste radiofrekvenser opp til 30 Megahertz. Frekvenser høyere enn 30 MHz rekker vanligvis bare innen synsvidde, slik at jammesenderen må være i samme område som den jammede radiomottakeren.
Jamming av radar har til hensikt å blinde radaren slik at den ikke kan motta ekko av egne pulser skikkelig. Det er også mulig å skape falske mål ved å bruke en metode «Digital Radio Frequency Memory» som digitaliserer den mottatte radarpulsen for å sende den tilbake til radarmottakeren litt forsinket slik at det blir skapt et falskt mål bak det egentlige målet.
Jamming av navigasjonssystemer som GPS fører ofte til mindre nøyaktig navigasjon.

Villedning

Elektronisk villedning eller skinnutsendelse inkluderer en rekke metoder som må vurderes ut fra den taktiske situasjon på slagmarken. Blant de mest brukte metodene for elektronisk villedning er:
Manipulativ elektronisk villedning er en metode hvor man fanger opp fiendens utsendelser på sambandet for senere avspilling i redigert form.
Simulativ elektronisk villedning betyr at man narrer fienden ved å sette opp egne elektroniske ressurser for å skape et falskt bilde av situasjonen. Et eksempel kan være å simulere et typisk bataljonssamband hvor man vil at fienden skal tro at en bataljon av egner styrker er deployert.

Elektronisk nøytralisering

Elektromagnetisk  puls (EMP) var tidligere et biprodukt ved detonasjon av et kjernefysisk våpen, men er per 2016 lagt inn under elektronisk krigføring fordi det er mulig å produsere rene elektromagnetisk bomber uten kjernefysisk detonasjon. En EMP kan ødelegge alt elektronisk utstyr inne i en bygning, et kjøretøy, fly eller skip som ikke er sikret mot dette.
Andre mål for EMP kan være radaranlegg, sambandssentraler eller overvåkningsanlegg.
Grenselos

En grenselos var en person som hjalp flyktninger fra Norge under andre verdenskrig over grensen fra Norge til Sverige. Det fantes trolig over tusen norske grenseloser aktive under andre verdenskrig. Menn, kvinner og barn opererte som grenseloser og hjalp totalt rundt 40 000 flyktninger som en los over grensen til sikkerhet i det nøytrale Sverige.

Bakgrunn

Allerede samme dag som Norge ble angrepet av Tyskland var det mennesker som flyktet til Sverige og den første tiden var det relativt lett, med lite kontroll. Etter hvert som de tyske okkupantene fikk kontroll over landet våren og sommeren 1940 ble kontrollen ved grensen skjerpet og det ble utstedt egne grensepass for de fastboende.
Med et stadig økende behov for å få folk med ulik bakgrunn over til Sverige så var det behov for lokalkjente ved grensen som kunne føre flyktningene trygt over til svensk side. Etter hvert etablerte den norske motstandsbevegelsen systemer med transportruter av flyktninger hvor den lokalkjente grenselosen var siste ledd i kjeden som brakte de flyktende i sikkerhet.
Salingshorn

Salingshorn er en del av riggen på en seilbåt. Salingshornene sammen med vantene inngår i sideveis avstøtting av masten.  Salingshornene kan være vinklet akterover som vist på bilde. De vil da også kunne bidra til en ønsket bøy i masten for utflating av seilene.
Teva I Uta

Teva I Uta  er en kommune på Tahiti i Fransk Polynesia. Folketellingen i 2017 viste et innbyggertall på 10 365.
Stilla Natt

Stilla Natt er et svensk musikkalbum med Sissel Kyrkjebø, utgitt i 1987. Albumet er den svenskspråklige versjonen av Glade jul.
Karlsrud

Karlsrud er et strøk i bydel Nordstrand i Oslo.
Områdets boliglandskap er blokkleiligheter i sør, og hus og villabebyggelse i nord. Karlsrud har en egen grunnskole og t-banestasjon. Like ved Karlsrud skole ligger også Lambertseter videregående skole. Norges største REMA 1000-butikk og Euronics ligger på Karlsrud.
Arbeidsavklaringspenger

Arbeidsavklaringspenger (AAP) er en rettighetsytelse fra folketrygden. Arbeidsavklaringspenger har vært omtalt som «en slags mellomstasjon mellom sykepenger/ledighetstrygd/sosialhjelp på den ene siden og uførepensjon på den andre siden». Ytelsen ble innført 1. mars 2010 til erstatning for de tre ytelsene yrkesrettet attføring, rehabiliteringspenger og tidsbegrenset uførestønad.
Arbeidsavklaringspenger skal sikre arbeidstakere inntekt i perioder de som medlemmer av folketrygden er uten inntekt på grunn av sykdom eller skade og har behov for bistand for å komme i arbeid. Bistanden kan bestå av arbeidsrettede tiltak, medisinsk behandling eller annen oppfølging fra NAV.
Personer som har fått arbeidsevnen nedsatt med minst halvparten på grunn av sykdom eller skade har rett til arbeidsavklaringspenger. Det sentrale er ikke hvor mye helsen i seg selv er svekket, men i hvilken grad det påvirker mulighetene til å være i inntektsgivende arbeid.

Hvor lenge kan man få arbeidsavklaringspenger?

Perioden vil avhenge av hvilket behov mottageren har for å være i arbeidsrettet aktivitet. Som hovedregel kan man likevel ikke få arbeidsavklaringspenger i mer enn fire år. Stønadsperioden vil derfor variere fra person til person. I særlige tilfeller kan stønadsperioden forlenges utover fire år.
Da ordningen ble innført 1. mars 2010, ble i alt 169 300 personer overført fra de tre gamle ordningene til arbeidsavklaringspenger. I august 2013 var 68 200 av disse personene fortsatt på arbeidsavklaringspenger, og var da bare et halvt år unna maksgrensen på fire år. Det er, per august 2013, ikke avklart hva slags rettigheter og ordninger disse mottagerne av arbeidsavklaringspenger vil få etter at de samtidig når maksgrensen 1. mars 2014.
Om man blir i stand til å skaffe seg arbeid etter gjennomførte tiltak eller behandling, kan man få arbeidsavklaringspenger i inntil tre måneder mens man søker arbeid. Man må være registrert hos NAV som ordinær arbeidssøker. Hvis man har søkt uførepensjon, kan man få arbeidsavklaringspenger i inntil åtte måneder mens søknaden er under behandling.

Utbetaling, skatt og pensjon

Utbetaling skjer på bakgrunn av det som oppgis på meldekortet. Arbeidsavklaringspenger skattlegges som arbeidsinntekt og er pensjonsgivende inntekt. For opptjening av rett til foreldrepenger, likestilles perioder man får arbeidsavklaringspenger med perioder man har arbeidet. Arbeidsavklaringspengene skal i likhet med vanlig lønnsutbetalinger i Norge utbetales uten direkte skattetrekk for to 14-dagers perioder i juni måned og for første 14-dager i desember måned.
Kjønnet formering

Kjønnet formering, forplantning eller seksuell reproduksjon er en form for formering der avkommet utvikles av kjønnsceller (gameter). Det vanlige er at det nye individet blir til ved sammensmeltningen (befruktningen) av to kjønnsceller (f.eks. egg- og sædcelle). Det forekommer imidlertid også arter der avkommet utvikles fra ubefruktede eggceller (se partenogenese og haplo-diploidi).

Årsaker til kjønnet formering

De aller fleste arter har evnen til (også) å formere seg kjønnet. Dette gjelder også mange organismer som vanligvis formerer seg ukjønnet. Grunnen til at kjønnet formering er så utbredt (selv om ukjønnet formering på mange måter er «enklere»), ligger i at den muliggjør rekombinasjonen av gener fra to ulike individer. Avkommet er altså forskjellig fra både foreldrene og søsknene, noe som i mange miljøer er en fordel. Dette gir en genetisk variasjon som beskytter mot parasitter og infeksjoner. Alle organismer som er store nok til at vi kan se dem med det blotte øyet har (med noen meget få unntak) kjønnet formering. Organismer som ikke kan formere seg kjønnet er alle enkle, og oftest små encellede organismer som bakterier og en del protister.

Parring og selvbefruktning

Hos de fleste flercellede organismer, slik som dyr og planter er forplantningen knyttet til paring. Hos en del encelle organismer er det derimot ingen sammenheng mellom de to prosessene. Derfor pleier man å betegne deres tvedelinger som ukjønnet formering, selv om det hos mange av disse artene skjer rekombinasjon. Men selv hos for eksempel dyr kan det gå lang tid mellom paring og forplantning.
Partenogenese og selvbefruktning regnes vanligvis også som kjønnet formering, selv om avkommet i disse tilfellene bare har én forelder. I selvbefruktningens tilfelle (ofte også ved partenogenese) utvikles avkommet fra en eggcelle som har gjennomgått en meiose. Avkommet vil derfor ikke være genetisk identisk med mora.
Hos flercellede organismer vil en befruktet eggcelle (en zygote) gjennomgå cellekløyving og begynne på fosterutviklingen.
Friidrett under Middelhavslekene 1959

Friidrett under Middelhavslekene 1959. Friidrett var en av flere sporter under de tredje Middelhavslekene som ble arrangert i Beirut i Libanon i perioden 11. til 23. oktober 1959. Det var tredje gangen som friidrett var med på programmet under Middelhavslekene. Det ble konkurrert i tjuetre øvelser, kun for menn. Frankrike ble beste nasjon med elleve gullmedaljer foran Hellas med seks.
Aegus (s.str.) acuminatus

Utseende

En middelsstor (20-40 millimeter), avlang, noe flat, blankt rødbrun til svart hjortebille. Arten er en av de største i slekten Aegus. Hannen har stort, bredt hode og store, brede, sigdformede kjever som oftest har en eller to tenner på innersiden. Som vanlig hos hjortebiller viser hanner av denne arten allometri, slik at store hanner har forholdsvis betydelig større hode og kjever. Hannens hode er halvblankt, fint og spredt punktert i midten, grovt og tett på sidene. Pannen har et butt, mer eller mindre trekantet fremspring i midten. Hodet er tydelig utvidet bak fasettøynene, med en butt tann. Pronotum er avrundet rektangulært, mye bredere enn langt, innsnevret ved roten, i midten nokså blankt og glatt. Dekkvingene er jevnbrede med fine, skarpe punktstriper, kraftig punkterte ved roten og langs ytterkanten. Beina er mørkbrune. Hunnen er mindre enn hannen uten forstørret hode og kjever, kroppen er tett og kraftig punktert og nokså matt.

Levevis

Som de fleste andre hjortebiller lever larvene i morken, død ved.

Utbredelse

Arten er utbredt i Malaysia, Indonesia (Sumatra, Borneo, Java, Sulawesi og Molukkene) og med tallrike former på Filippinene.
Yuiko Konno

Landslaget

Yuiko Konno spilte 1 landskamp for Japans kvinnelandslag.
Gokchujang

Gochujang er en fermentert pepperpasta fra Sør-Korea som består av rød chili, ris, fermenterte soyabønner og salt. Gochujang er meget brukt i det koreanske køkken, for eksempel i retten bibimbap.
Flodbarbe

Utbredelse og tilholdssted

Arten finnes i Mellom-Europa fra Øst-England og Vest-Frankrike og østover til Dnepr. Den mangler i Sør-Europa (hvor den erstattes av nærstående arter) og i Norden. Den hører hjemme i elvenes midtre løp og finnes både ved elvebunnen og i åpent vann.

Levevis

De lever av krepsdyr, insektlarver og bløtdyr og rogn av andre fisk; de kan også ta småfisk. Også plantekost står på menyen.
Hannen blir kjønnsmoden etter tre til fire år, hunnen etter fem til åtte år. De vandrer oppover i elvene for å gyte og gyter i juni-juli. De slipper 8-12 tusen egg pr. kilo kroppsvekt. Eggene måler ca. 2 mm og er giftige.

Barben og mennesket

Flodbarben er en populær sportsfisk. Den tas også på not og ruser.

Slekten Barbus

Flodbarben tilhører en stor slekt. Det er svært omdiskutert hvilke arter som tilhører slekten, og hvorvidt ulike bestander skal regnes som egne arter eller underarter av én art. Etter én inndeling finnes 308 arter.
Dick Stenberg

Dick Stenberg er en svensk rullestolcurlingspiller, som representerer Göteborgs CK.

Resultater

Stenberg fikk sølv ved Sverigemesterskapet i rullestolcurling 2010 og Sverigemesterskapet i rullestolcurling 2011.
I 2013 vant han Sverigemesterskapet i rullestolcurling 2013, sammen med Patrik Havlica.
Fiolettbrunt metallfly

Utseende

Et middelsstort (vingespenn 36–40 mm), fiolettaktig brunt nattfly. Den kan kjennes på forvingenes fiolette fargetone med markerte tegninger, vanligvis to-delt sølvhvit flekk og på at nyre- og ringmerkene er mørke og tydelige. Forkroppen (thorax) er fiolettaktig brun med en høy tverrkjøl av oppstående, håraktige skjell foran og en dusk over scutellum. Forvingen er rødbrunlig med et markert, fiolett skjær. Midt i vingen er det to sølvhvite flekker (en sjelden gang sammenvokst), den ytterste er oval og den innerste v-formet. Bak og utenfor den ovale sølvflekken er det en diffus, brunoransje flekk. Ringmerket, som sitter i munningen av den v-formede sølvflekken, er mørk-kantet, bønneformet og tydelig. Nyremerket er mørkt og kommaformet. Mellomlinjene, som avgrenser midtfeltet, er lyse med brune kanter. Bølgelinjen langs vingens ytterkant er mørkbrun, tydelig i den fremre halvdelen der den er S-formet. Vingens ytterkant er smalt brun. Bakvingen er brunhvit med gråbrun ytterkant, markert skille mellom de to fargene.

Levevis

Arten finnes i skogkanter, lysninger i skogen, hager og ruskemark. Larvene, som ovevintrer, lever på ulike lave planter, særlig brennesle (Urtica dioica). De voksne sommerfuglene flyr i juni–august.

Utbredelse

Den er utbredt i hele Europa og det nordlige Asia østover til Japan. I Norge er den vanlig nord til Rana i Nordland, det finnes spredte funn til Kvæfjord i Troms.
Abellund Borettslag

Abellund Borettslag er et borettslag på Manglerud i Oslo. Laget består av totalt 254 enheter fordelt på rekkehus og firemannsboliger fordelt på 2, 3 og 4 roms.
Borettslaget omfatter veiene Grasveien, Skigardveien, Skuronnveien og Treskeveien.

Beskrivelse av borettslagets eksisterende bebyggelse

Hustype «A»: 96 stk. leiligheter i 24 horisontaldelte 4-mannsboliger, hver leilighet med 3 soverom, kjøkken og bad med WC. Hver 4-mannsbolig består av to sammenhengende hus i to etasjer. Alle fire leiligheter har balkong. Husene har felles inngang og trappehus på midten.
Hustype «B»: 74 stk. leiligheter i rekkehus bygget i tre, hver leilighet med 4 rom. Husene er frittstående og innbyrdes helt like. De består av rekker på 4 og 6 vertikaldelte leiligheter, I kjelleren har leilighetene kjellerstue, vaskerom og boder, i første etasje stue og kjøkken, og i annen etasje 3 soverom og bad med WC. Hver leilighet har egen hage.
Hustype «C»: 84 stk. leiligheter i 21 rekkehus i lettbetong som i 1989 ble isolert og kledd med trepanel pga. forvitring. Husene er frittstående i rekker eller tun med 4 vertikaldelte leiligheter som innbyrdes er helt like. De enkelte etasjer er likt innredet som hustype «B». Hver leilighet har sin egen hage

Historie

Borettslaget ble bygd i 1961-62 med Helge B. Thams som utførende arkitekt. Første innflytting fant sted den 21. mai 1962, og siste den 5. september 1963. Ifølge styremøte den 9. mars 1962 var husleien ved innflytting 210 kroner per måned i firemannsboligene og 250 kroner i rekkehusene.
Torri Edwards

Idrettskarriere

Edwards var med på det amerikanske stafettlaget under OL 2000 i Sydney som kom på tredjeplass og fikk bronse. Edwards ble verdensmester på 100 meter 2003 i Paris og tok sølv på 200 meter. Hun fikk bronse på 100 og 200 meter under IAAF World Athletics Final i 2003. 
Edwards ble utestengt i to år fra juli 2004 på grunn av doping, og fikk ikke delta i OL 2004 i Athen. I november 2005 ble utestengelsen kortet ned til 15 måneder, og hun fikk på nytt konkurrere, etter at det forbudte stoffet hun ble tatt for, Nikethamide, hadde blitt nedgradert av WADA. 
Under VM 2007 vant hun gull på 4 x 100 m stafett med det amerikanske laget som besto av Lauryn Williams, Allyson Felix og Mikele Barber. Hennes personlige rekord på 100 meter er 10,78 og på 200 meter 22,28. Hennes personlige rekord på 60 meter innendørs er 7,10 sekunder. 
Hun ble tatt ut til å delta i sommer-OL 2008, etter at hun kom på andreplass i USAs OL-uttak, der hun satte ny personlig rekord i semifinalen med 10,78 sekunder. I OL kvalifiserte hun seg til finalen, men i starten følte hun at hun tyvstartet, derfor nølte hun fordi hun forventet et skudd nummer to, men starten var gyldig, og hun kom dermed på etterskudd. Hun løp inn til 11,20 og kom på åttendeplass i denne finalen.
Forså (Ballangen)

Forså, eller egentlig Forsa og også skrevet Farså, er et tidligere fergested på «nordsiden» av Efjorden i Ballangen kommune i Nordland. Per 2013 bor det under ti innbyggere i grenda.
I perioden mellom 1941 frem til Efjordbruene åpnet i 1969 var det fergeforbindelse over Forsahavet til Sætran på «sørsiden» av Efjorden.
Kim Dea-jung

Bakgrunn

Kims funksjonshemming skyldes en trafikkulykke i 1992, der han måtte amputere begge beina etter ulykken. Han begynte med kjelkehockey i 2004, og debuterte på det sørkoreanske landslaget i 2005.

Idrettskarriere

Jang deltok i VM i kjelkehockey 2009, der Sør-Korea kom på fjerdeplass. Året deltok han i Paralympiske vinterleker 2010, der Sør-Korea kom på sjetteplass.  
I VM i kjelkehockey 2013 kom de på sjuendeplass, og de kom på samme plass i kjelkehockey under Paralympiske vinterleker 2014. 
I 2018 representerte han Sør-Korea under Paralympiske vinterleker 2018 i Pyeongchang. Sør-Korea vant der bronsefinalen 3-1 over Italia, og fikk bronse.
Men and Flies

Men and Flies er et musikkalbum med Martin Hagfors, utgitt i 2009. Dette er hans aller første plate som soloartist.
David J. Wineland

Karriere

Wineland er utdannet ved University of California, Berkeley og Harvard University, der han tok doktorgraden i 1970.
Etter avlagt doktorgrad var Wineland forsker ved University of Washington, der han var fram til han i 1975 startet ved National Institute of Standards and Technology.
Resoribletter

Resoribletter (fra resorpsjon) er en legemiddelform bestående av lettløslige tabletter som legges under tungen og løses opp sublingualt i slimhinnene der. Virkestoffet i legemiddelet absorberes gjennom munnslimhinnen og får rask effekt. Virkestoffene i resoribletter kan ødelegges av magesyre. Sublingual absorbasjon hindrer dette.
Tablettene fremstilles vanligvis ved trykk og utforming er lik andre tabletter.
Valdemarsdag

Valdemarsdag (15. juni) er en offisiell høytidsdag i Danmark, innført 1912 ved Cirk.Nr.391 24/12 1912). Ifølge myten var det på denne dagen i 1219 at Dannebrog falt ned fra himmelen i Estland, hvor den danske konge Valdemar Seier kjempet med venderne og mot esterne i slaget ved Lyndanisse.
15. juni var helgendag for Sankt Vitus, eller som kristne og hedenske vendere kalte ham, Svantevit. På denne dato i 1168 erobret Valdemar den store Arkona på Rügen, og lot vendernes gud Svantevit rive ned. Korstogsdagen den 15. juni stammer opprinnelig trolig fra denne begivenheten, men har siden skiftet fokus over på flagglegenden fra Lyndanisse.
Professor Oak

I animeen

Det er Professor Oak som gir Ash Ketchum hans Pikachu i den første episoden av animeserien. Det er barnebarnet til Oak, Gary Oak, som er rivalen til Ash. Både Gary og Ash får hver sin Pokédex av professoren.

Pokémon Red og Blue

I Pokémon Red og Blue introduserer Professor Oak spilleren til Pokémonverdenen og forteller om barnebarnet sitt som han har glemt navnet på, og dermed får spilleren bestemme navnet hans. Oak gir spilleren sin første Pokémon,  han får velge mellom Bulbasaur, Squirtle og Charmander.
Luobei

Luobei (kinesisk: 萝北县; pinyin: Luóběi Xiàn) er et fylke i byprefekturet Hegang i provinsen Heilongjiang i Folkerepublikken Kina. I 1999 hadde det et folketall på 231 620 innbyggere.
Torstein Hjellum

Statsvitenskapelig virke

Torstein Hjellum ble i 1965 magister i statsvitenskap fra Universitetet i Oslo på en avhandling med tittelen Partiene i norsk lokalpolitikk. Han arbeidet videre med denne problematikken og ga i 1967 ut boken Partiene i lokalpolitikken: En analyse av politiseringen av lokalstyret i Norge: endringsrater, forklaringsfaktorer og virkninger. I sitt faglige virke har Hjellum særlig konsentrert seg om norsk politisk historie etter 1814 og om statsbygging og politisk utvikling i Kina. Innenfor den førstnevnte tyngdepunkt har han utgitt boken "Noen av oss har snakket sammen". Om fåmannsveldet i Arbeiderpartiet 1945-1973 (1992). I 2008 publiserte han boken Den norske nasjonalstaten. Innenfor kinesisk politikk har han bidratt med bøkene  Kinesisk politikk – fra opiumskrig til Deng Xiaoping (1995) og Den kinesiske utfordringen, redigert med Jo Inge Bekkevold (1997). Han har også arbeidet med politisk korrupsjon og publiserte i 2007 boken Politisk korrupsjon som demokratisk problem. Hjellum har siden begynnelsen av 1970-tallet vært tilknyttet Universitetet i Bergen og arbeidet som førsteamanuensis ved Institutt for sammenlignende politikk.